“ตาลีบันไม่เคยเห็นผู้หญิงเป็นมนุษย์” มาลาลา ยูซาฟไซ เรียกร้องผู้นำมุสลิม แสดงความเป็น ‘ผู้นำ’ ต่อสู้กับกลุ่มตาลีบัน

เมื่อวานนี้ (12 มกราคม 2025) มาลาลา ยูซาฟไซ (Malala Yousafzai) นักสิทธิมนุษยชนชาวปากีสถานที่ต่อสู้เรื่องสิทธิสตรีและการศึกษา เจ้าของรางวัลโนเบลสาขาสันติภาพ ปี 2014 ออกโรงเตือนผู้นำมุสลิม อย่าหลงเชื่อ ‘กลุ่มตาลีบัน’ (Taliban) หลังดำเนินนโยบายปราบปรามสิทธิสตรีและการศึกษาภายในประเทศอัฟกานิสถาน พร้อมเรียกร้องให้แสดงภาวะ ‘ผู้นำ’

มาลาลาปรากฏตัวในการประชุมนานาชาติการศึกษาเพื่อเด็กผู้หญิง ที่กรุงอิสลามาบัด (Islamabad) ประเทศปากีสถาน พร้อมกับกล่าวแสดงความรู้สึกปลื้มปีติ ที่ได้กลับมาเยือนบ้านเกิดของเธอ ซึ่งถือเป็นครั้งที่ 2 นับตั้งแต่ปี 2018 หลังต้องลี้ภัยทางการเมืองไปยังสหราชอาณาจักร เพราะถูกกลุ่มตาลีบันคุกคามจากการเคลื่อนไหวเรียกร้องสิทธิสตรีและการศึกษา จนเธอถูกยิงศีรษะและบริเวณลำคอในปี 2012

“ตอนที่ฉันต้องพูดครั้งแรก ฉันหยุดร้องไห้ไม่ได้เลย มันน่าตื้นตันมาก ฉันแค่รู้สึกมีความสุขที่ได้กลับบ้าน และเหยียบลงบนแผ่นดินนี้อีกครั้ง” เจ้าของรางวัลโนเบลสันติภาพแสดงความรู้สึก โดยการกลับมาของเธอครั้งนี้ได้รับการคุ้มกันความปลอดภัยอย่างแน่นหนา

ในการบรรยายเธอเริ่มต้นอธิบายว่า การประชุมครั้งนี้จะไม่บรรลุเป้าหมาย หากไม่พูดถึงเด็กผู้หญิงชาวอัฟกันและระบบการศึกษา กลุ่มตาลีบันกำลังพยายามพรากสิทธิเหล่านั้นไปจากพวกเธอ โดยย้ำว่า รัฐบาลตาลีบันกำลังสร้าง ‘ระบบแบ่งแยกเพศ’ ขึ้นมาอีกครั้ง

มาลาลากล่าวว่า กลุ่มตาลีบันลงโทษสตรีและเด็กผู้หญิงที่กล้าฝ่าฝืนกฎหมาย ด้วยวิธีการทำร้าย คุมขังและคุกคาม โดยที่ใช้วัฒนธรรมและศาสนาเป็นข้ออ้างสร้างความชอบธรรม

“พูดง่ายๆ คือ กลุ่มตาลีบันในอัฟกานิสถานไม่เคยเห็นผู้หญิงเป็นมนุษย์”

นักสิทธิมนุษยชนหญิงกล่าว พร้อมกับเรียกร้องให้ผู้นำมุสลิมกล้าที่จะส่งเสียง ใช้อำนาจ และแสดงความเป็นผู้นำภายใต้คำนึงถึงจิตวิญญาณที่แท้จริงของศาสนาอิสลาม เพื่อต่อสู้กับสิ่งที่ผู้หญิงต้องเผชิญ รวมถึงสถานการณ์ฆ่าล้างเผ่าพันธุ์ในกาซาโดยอิสราเอล ก่อนจะทิ้งท้ายว่า สังคมจะไม่ก้าวหน้า หากไม่แก้ไขวิกฤตการศึกษา

#TheMomentum #มาลาลายูซาฟไซ #ตาลีบัน #มุสลิม #อิสลาม